32003D0385
L 133/87
JURNALUL OFÍCIAL AL UNIUNII EUROPENE
DECIZIA COMISIEI
din 28 mai 2003
de modificare pentru a doua oară a Deciziei 2003/56/CE în ceea ce privește certificatele de sănătate animală pentru importul de animale vii și de produse de origine animală din Noua Zeelandă
[notificată cu numărul C(2003) 1788]
(Text cu relevanță pentru SEE)
(2003/385/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 97/132/CE a Consiliului din 17 decembrie 1996 privind încheierea Acordului între Comunitatea Europeană și Noua Zeelandă privind măsurile sanitare aplicabile în comerțul cu animale vii și produse de origine animală (1), astfel cum a fost modificată ultima dată prin Decizia 1999/837/CE (2), în special articolul 4,
având în vedere Directiva 72/462/CEE a Consiliului din 12 decembrie 1972 privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (3), astfel cum a fost modificată ultima dată prin Regulamentul (CE) nr. 1452/2001 al Consiliului (4), în special articolul 11 alineatul (2) și articolul 22 alineatul (2), precum și dispozițiile corespunzătoare din celelalte directive privind cerințele sanitare și modelele de certificate care se aplică la importul de animale vii și de produse de origine animală din țări terțe,
întrucât:
(1)
Decizia 2003/56/CE a Comisiei din 24 ianuarie 2003 privind certificatele de sănătate animală pentru importul de animale vii și de produse de origine animală din Noua Zeelandă (5), astfel cum a fost modificată ultima dată prin Decizia 2003/331/CE (6), stabilește cerințele în materie de certificare și modelele de certificate oficiale de sănătate animală care se aplică la importul de animale vii și de produse de origine animală provenind din Noua Zeelandă.
(2)
Pentru a facilita trecerea la noile certificate oficiale de sănătate animală, Decizia 2003/56/CE prevede o perioadă interimară maximă de nouăzeci de zile. Această perioadă interimară a fost prelungită cu încă treizeci de zile pentru a permite punerea în aplicare a recomandărilor formulate de comitetul mixt împuternicit cu gestionarea acordului la reuniunea din 27 și 28 februarie 2003, în ceea ce privește unele modificări ale anexelor la acord.
(3)
Discuții sunt în curs de desfășurare între părțile la acord în ceea ce privește domeniul de aplicare a recomandărilor comitetului. Trebuie, de asemenea, precizată procedura care să permită modificarea anexelor la acord.
(4)
Trebuie deci prelungită perioada interimară prevăzută de Decizia 2003/56/CE până la data de 30 septembrie 2003.
(5)
Decizia 2003/56/CE trebuie deci modificată în consecință.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Articolul 4 din Decizia 2003/56/CE se înlocuiește cu următorul text:
„Articolul 4
Pe durata perioadei interimare care expiră la data de 30 septembrie 2003, statele membre autorizează importul de animale vii și de produse de origine animală prevăzute de anexa I pe baza modelelor de certificate utilizate anterior.”
Articolul 2
Prezenta decizie se aplică de la data de 1 iunie 2003.
Articolul 3
Prezenta decizie se adresează statelor membre.
Adoptată la Bruxelles, 28 mai 2003.